Bollivud yulduzi — Amir Xon suratga tushishi kutilayotgan hind filmlari (foto)

Amir Xon hind kinosanoatining eng mashhur aktyorlaridan sanaladi. U suratga tushgan “Uch savdoyi”, “Jonim fido”, “Pikey” va “Tezlik-3” singari filmlar nafaqat Hindiston, balki butun dunyoda sevib tomosha qilinadi. 2018-yildagi “Hindistonlik kallakesarlar” loyihasi omadsiz chiqqaniga qaramay, aktyor harakat qilish va suratga tushishda to‘xtamagan.
“Lal singh chadha”

2019-yil 14-martda 54 yoshni qarshilagan aktyor yangi loyihada ishtirok etishi haqida e’lon qilgan. “Lal singh chadha” deb nomlanuvchi film “Forest Gamp”ning bollivudcha versiyasi ekani va unda bosh ayol qahramonni Karina Kapur gavdalantirishi ma’lum bo‘lgan. Amir Xonning obrazi muxlislar orasida shov-shuv ko‘tarilishiga sabab bo‘lgan. Avvaliga 2020-yil Yangi yil arafasida taqdim qilinishi aytilgan film, keyinroq 2021-yilga ko‘chirilgani bildirilgan. Sal avvalroq esa film ijodkorlari ushbu loyihaning namoyishi 2022-yil 14-aprelda bo‘lib o‘tishini ma’lum qilgan.
“Mo‘g‘ul”

Rejissor Subxash Kapur 1997-yil mafiya tomonidan o‘ldirilgan prodyuser Gulshan Kumanning hayoti asosida biografik film suratga olishni rejalashtirgan. Bosh qahramon roliga taklif etilgan Akshay Kumar ishtirokida hatto animatsion poster ham tayyorlangan. Ammo gonorar borasidagi kelishmovchilik sabab aktyor loyihani tark etgan. Keyin esa uning o‘rniga Amir Xonning filmga kelib qo‘shilishi ma’lum qilingan.
“Mahobhorat”

Amir Xon bergan intervyulari davomida orzusi tarixiy “Mahobhorat”da suratga tushish ekanini ta’kidlagan. Mish-mishlarga qaraganda, ayni vaqtda aktyor Krishna roliga tayyorgarlik ko‘rmoqda. “Lal Singx Chadha”ning taqdimoti bo‘lganida keyingina u boshqa filmlarda suratga tushishga kirishadi.